EUROPA-KOMMISSIONEN Bruxelles, den 13.6.2022 COM(2022) 293 final 2022/0191(NLE) Forslag til RÅDETS AFGØRELSE om den holdning, der skal indtages på Den Europæiske Unions vegne på energichartertraktatens ekstraordinære konference den 24. juni 2022



BEGRUNDELSE 1.Forslagets genstand Dette forslag vedrører en afgørelse om fastlæggelse af den holdning, der skal indtages på Unionens vegne på energichartertraktatens ekstraordinære konference den 24. juni 2022 i Bruxelles, hvor der skal vedtages flere retsakter vedrørende: i) ændringer af energichartertraktatens forretningsorden, ii) tilbagekaldelse af Den Russiske Føderations status som observatør i konferencen og iii) suspension af den midlertidige anvendelse af energichartertraktaten for Belarus og suspension af landets status som observatør i energichartertraktaten (herefter "ECT"). 2.Baggrund for forslaget 2.1.Energichartertraktaten (ECT) ECT er en multilateral handels- og investeringsaftale, der finder anvendelse i energisektoren, og som blev undertegnet af EU i december 1994 og trådte i kraft i april 1998. Traktaten indeholder bestemmelser om beskyttelse af investeringer, handel med energimaterialer og -produkter, transit og tvistbilæggelse. ECT danner også en ramme for internationalt samarbejde mellem 55 kontraherende parter (herunder EU og Euratom, 27 EU-medlemsstater, Japan, Schweitz, Tyrkiet, de fleste lande i det tidligere USSR bortset fra Den Russiske Føderation samt visse lande i det vestlige Balkan). ECT blev oprindeligt oprettet som en ramme for internationalt samarbejde mellem europæiske lande og andre industrialiserede lande med det formål at udvikle de central- og østeuropæiske landes energipotentiale og sikre energiforsyningssikkerhed i EU. De vigtigste bestemmelser i traktaten vedrører beskyttelse af investeringer, handel med energimaterialer og -produkter, transit og tvistbilæggelse. Alle stater eller regionale organisationer for økonomisk integration, som har undertegnet eller tiltrådt traktaten, er medlemmer af konferencen, som samles regelmæssigt for at drøfte spørgsmål vedrørende energisamarbejdet mellem traktatens signatarer, evaluere gennemførelsen af bestemmelserne i energichartertraktaten og energicharterprotokollen om energieffektivitet og de hermed forbundne miljøaspekter samt overveje mulige nye instrumenter og fælles aktiviteter inden for rammerne af energichartret. Energicharterkonferencen sikrer, at målene i ECT opfyldes. Den fremmer i overensstemmelse med denne traktat og protokollerne dertil samordning af passende generelle foranstaltninger til opfyldelse af chartrets principper. Hver part har én stemme, og energicharterkonferencen har forskellige afstemningsregler alt efter emnet. Dette forslag til afgørelse i henhold til artikel 218, stk. 9, i TEUF vedrører den holdning, der skal indtages på Unionens vegne, vedrørende de påtænkte retsakter, der skal vedtages på energicharterkonferencen. 2.2.Den holdning, der skal indtages på Unionens vegne 2.1.1.2.2.1. Ændring af energicharterkonferencens forretningsorden På mødet den 7. april 2022 anbefalede ECT's forvaltningsudvalg konferencen at overveje at godkende ændringen af forretningsordenen med henblik på at indføre bestemmelser om midlertidig tilbagekaldelse eller suspension af status som observatør for en stat eller en international organisation. Artikel 36 ("Afstemning") i ECT gælder kun de afgørelser, der er omhandlet i traktaten, mens observatørstatus i energicharterkonferencen delvis er reguleret i energicharterkonferencens forretningsorden. Det foreslås derfor at tilføje følgende ordlyd til det foreslåede nye litra e) for at dække tilfælde af potentiel tilbagekaldelse eller suspension af observatørstatus og præcisere de respektive afstemningsregler: "III. OBSERVATØRER Regel 7 A. Generelle bestemmelser "[…] e) Konferencen kan ved konsensus suspendere eller tilbagekalde et lands eller en international organisations status som observatør i tilfælde af

vedvarende eller grov overtrædelse af principperne for det europæiske energicharter eller det internationale energicharter, alt efter hvad der er undertegnet af det pågældende land eller den pågældende internationale organisation, eller vedvarende manglende opfyldelse af finansielle forpligtelser, der måtte være over for det internationale energicharter. Hvis der ikke kan opnås konsensus, træffes konferencens afgørelse efter dette litra med tre-fjerdedeles flertal blandt de kontraherende parter, der er til stede og afgiver stemme på konferencens møde, forudsat at de repræsenterer et simpelt flertal af de kontraherende parter." Arbejdsgruppen om forvaltningsspørgsmål anbefalede den 16. maj 2002 at forelægge ovennævnte ændringsforslag (CC 742) til godkendelse af konferencen ved brev senest den 5. juni under hensyntagen til forvaltningsudvalgets konklusioner (meddelelse 1952)] Denne afgørelse fra energicharterkonferencen tilpasser anbefalingerne fra forvaltningsudvalget og arbejdsgruppen om forvaltningsspørgsmål af henholdsvis 7. april 2022 og 16. maj 2022 om ændring af forretningsordenens regel nr. 7. I henhold til del VIII i slutakten fra den europæiske energicharterkonference er energicharterkonferencen ansvarlig for at træffe afgørelse om anmodninger om undertegnelse af den politiske erklæring fra 1991. Indtil videre er afgørelser på området blevet truffet ved konsensus. I lyset af ovenstående bør den holdning, som Unionen skal indtage i energicharterkonferencen, være at bekræfte ændringen. 2.1.2.2.2.2 Tilbagekaldelse af Den Russiske Føderations status som observatør i konferencen EU bør støtte tilbagekaldelsen af Den Russiske Føderations status som observatør på grundlag af godkendelsen af den ændrede procedureregel nr. 7, idet begge forhold gør sig gældende (overtrædelse af principper og manglende opfyldelse af finansielle forpligtelser). 2.1.3.2.2.3 Suspension af den midlertidige anvendelse af ECT for Belarus På sine møder den 28. april og 2. juni 2022 fortsatte forvaltningsudvalget drøftelserne om suspension af den midlertidige anvendelse af energichartertraktaten (ECT) som anmodet af Ukraine. Det forhold, at Belarus tillod Rusland at benytte dets område til at lette aggressionen mod Ukraines atomkraftværker og lagerfaciliteter til opbevaring af radioaktivt affald, gastransportsystemer, kulminer, vandkraftværk og olieraffinaderier og -forekomster, kan betragtes som en materiel overtrædelse ("krænkelse af en bestemmelse, som er afgørende for opnåelsen af traktatens formål og hensigt"[, jf. artikel 60, stk. 3, litra b), i Wienerkonventionen om traktatretten]) af artikel 3, 7, 18 og 19 i ECT. De kontraherende parter, der er repræsenteret i energicharterkonferencen, vil skulle tage stilling til i) en suspension af den midlertidige anvendelse af ECT for Belarus, ii) fremsættelse af en anmodning for sekretariatet for energichartret om formel underretning af depositaren og Belarus og iii) en suspension af Belarus' status som observatør. EU bør støtte suspensionen af den midlertidige anvendelse af ECT for Belarus og anmode sekretariatet for energichartret om at sende en formel underretning til depositaren og Belarus. EU bør også støtte suspensionen af Belarus' status som observatør. 3.Retsgrundlag 3.1.Proceduremæssigt retsgrundlag 3.1.1.Principper I henhold til artikel 218, stk. 9, i TEUF vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen". Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver". 3.1.2.Princippernes anvendelse på det foreliggende tilfælde

Energicharterkonferencen er et organ nedsat ved en aftale, nemlig energichartertraktaten. De påtænkte retsakter, som energicharterkonferencen under energichartertraktaten skal vedtage, er en retsakt, der har retsvirkninger. Ændringen af energicharterkonferencens afstemningsspørgsmål har bindende virkning for som minimum energichartertraktatens institutioner. Tilbagekaldelsen af Den Russiske Føderations status som observatør samt suspensionen af den midlertidige anvendelse af ECT for Belarus har også bindende retsvirkning og er derfor underlagt artikel 218, stk. 9, i TEUF, fordi de påvirker den konkrete sammensætning af energichartertraktaten. De påtænkte retsakter supplerer eller ændrer ikke den institutionelle ramme for aftalen. Det proceduremæssige retsgrundlag for de foreslåede afgørelser er derfor artikel 218, stk. 9, i TEUF. 3.2.Materielt retsgrundlag 3.2.1.Principper Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element. 3.2.2.Princippernes anvendelse på det foreliggende tilfælde De påtænkte retsakters primære formål og indhold vedrører energiområdet. Det materielle retsgrundlag for den foreslåede afgørelse er derfor artikel 194 i TEUF. 3.3.Konklusion Retsgrundlaget for den foreslåede afgørelse bør være artikel 194 sammenholdt med artikel 218, stk. 9, i TEUF.



2022/0191 (NLE) Forslag til RÅDETS AFGØRELSE om den holdning, der skal indtages på Den Europæiske Unions vegne på energichartertraktatens ekstraordinære konference den 24. juni 2022 RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 194 sammenholdt med artikel 218, stk. 9,